لوغات ديال مالطا

مالطا عندها جوج لوغات رسميين، لمالطية و النڭليزية. تال 1934، كانت الطاليانية تاهيّ محسوبة لوغة رسمية ف مالطا. ف لقرن 19 و 20، كانو لمالطيين باقين كيناقشو لمسالة ديال اللوغات ف بلادهوم، سيرتو الدور لي خاص يلعبوه هاد اللوغات التلاتة. و بزاف منهوم قادرين يهضرو النڭليزية و الطاليانية مزيان، و كيفهمو شوية تا اللهجات ديال شمال افريقيا. ف 2022، لبيرو لوطني د لاحصائيات د مالطا ڭال بلي 90% د السكان عندهوم علّاقل معرفة اساسية ديال لمالطية، 96% عندهوم معرفة اساسية د النڭليزية، 62% د الطاليانية، و 20% د لفرانساوية. على حساب الصونداج لي دارو لؤروباروميطر ف 2012، 98% د لمالطيين كيهضرو لمالطية، 88% ب النڭليزية، 66% ب الطاليانية، و 17% ب لفرانساوية. هادشي كيبيّن تطور ديال لمعرفة د لمالطيين ب اللوغات، حيت ف 1995، كانو 98% كايعرفو ل لمالطية، 76% ل النڭليزية، 36% ل الطاليانية، و 17% ل لفرانساوية. التاتير ديال التلفازة الطاليانية هوّ علاش تزادت لمعرفة بيها عند لمالطيين، كتر من فاش كانت لوغة رسمية. على حساب احصاء د 2011، كانو 377. 952 واحد ف عمرهوم 10 سنين ؤلا كتر، منهوم 94، 7% ڭالو بلي كيهضرو ب لمالطية علّاقل ب نيڤو متوسط، 82، 1% كيهضرو ب النڭليزية نيڤو متوسط، و 43، 7% ب الطاليانية تاهوما ب نيڤو متوسط ؤلا كتر. لاختيارات لي كانو هوما "مزيان"، "متوسط"، "شوية"، "والو ڭاع". لفرانساوية، الروسية، السپنيولية، و لالمانية هوما اللوغات لاساسيين لخرين لي كيقراو الناس ف الليسي و الجامعة. لخلفية. ف عام 553 ميلادية، ليونانية ولات لوغة رسمية د مالطا، ب قرار ديال لامبراطور لبيزانطي يوستينيان. بعدما دخلو ليها لمسلمين ف لقرن 9، ولّات لعربية الصقلية مهضورة تماك تال لقرن 13 بعدما ولّات تابعة ل امارة صقلية. ليونانية بقات تا هيّ مهضورة من عند الطبقة لمرفحة، تا دخلو النورمانديين ف 1194، و ديجا من عام 1130 كانت اللاتينية بدات كاتاخد بلاصتها. ل قرون، حكمو لفرسان د مالطا على لڭزيرة، و لي جاو من بزاف د لمناطق د ؤروپا، و اللاتينية كانت منتاشرة ف التخدام ف لمسايل الرسمية. تحت النضام ديال لقديس يوحنا، كانو بزاف د لفرسان فرانساويين، داكشي علاش ولات لفرانساوية مخدّمة من عند الناس ف لحياة ليومية. وخا داكشي الطاليانية بقات مسيطرة ف لمسايل لادارية، مي لفرانساوية كانت كاتّستعمل ف التوتيق و لخرايط حيت لمهندسين د الجيش كانو اغلبية فرانسيس. لفرانساوية ولات لوغة رسمية د فرانسا ل مدة قصيرة فاش كانو محتلين لڭزيرة مابين 1798 و 1800. لمالطية. لمالطية هيّ اللوغة لوطنية ديال لمالطيين، و وحدة من اللوغات الرسمية ديال مالطا و ديال لاتحاد لؤروپي. هيّ لوغة سامية منحادرة من لعربية الصقلية، ولاكين اغلب كلماتها دابا جايين من اللوغة الصقلية و الطاليانية، على حساب اللسانية لمالطية مي بوتشر. 52% د لكلمات لمالطية عندهوم اصل لاتيني، بسباب التاتير ديال الطاليان، و بشكل قل، ديال فرانسا. مالطا كاتميّز ب كونها لبلاد لؤروبية لوحيدة لي عندها لوغة سامية اصيلة (ماشي غير بسباب لهجرة). لمالطية كاتّكتب ب الفبائية لاتينية معدّلة، لي مزيودين فيها رشمات بحال ż، ċ، ġ، ħ، و għ. كاينين لكنات و لهجات ف مالطا لي منحارفين على لمالطية لمعيارية. لعدد د الناطقين ب اللهجات غادي و كينقص، بسباب التاتر ب لمالطية لمعيارية ف لميديا و لمؤسسات د التعليم. لمالطية لمعيارية هيّ براسها غادية و "كاتطلين" و "كاتنڭلز". لمالطيين الزوازن ؤلا لي كيتواصلو معاهوم كيخدمو اللوغة د لاشارات لمالطية. النڭليزية. قبل لاستقلال ديالها ف 1964، دوّزات مالطا مدة طويلة ف لملكية ديال بريطانيا، و داكشي علاش النڭليزية لوغة رسمية. الشؤون لحوكومية كيتدارو ب اللوغات بجوج، و اغلبية د لمالطيين كيقراو النڭليزية ف لمدراسة. لقراية ف الليسي و الجامعة كاتدار ب النڭليزية بوحدها. ليوم 88% د الناس د مالطا كيهضرو النڭليزية (علاين 400. 000 واحد)، ولاكين غير 10% لي النڭليزية لوغتهوم د لم. النڭليزية لمهضورة ف مالطا مبازية على النڭليزية لبريطانية، و متاترة بزاف ف اللكنة ب لمالطية و الطاليانية، ل درجة بلي شي مرات كاتخلط معاها باش تعطي لهجة كاتسمى لمالطينڭليزية. وخا هادشي لمالطيين من الطبقة لمرفحة كيهضرو النڭليزية لمعيارية ب اللكنة لاصلية ديالها. الطاليانية. ل بزاف د لقرون، و تال 1934، كانت الطاليانية لوغة رسمية د مالطا. و كانت فعلياً كاتعتابر اللوغة د التقافة ف لبلاد من لفترة د لعاودولادة. ف لقرن 19، لمالطيين لي كيامنو ب لقومية و التوسعية الطاليانية، كانو كيدفعو باش تخدّم الطاليانية كتر، كا نوع ديال التحضير، باش ترجع طرف من الطاليان، كيما كانت طرف من مملكة صقلية تال لقرن 13. ف لعقود اللولة د لقرن 20، كان صراع ف لمجتمع لمالطي على ما تسمى ب "لاشكالية د اللوغة"، لي وصل ل لاوج ديالو قبل من لحرب لعالمية الجاوجة. ف 1933، تّسحب الدستور بعدما لحوكومة صوّتات على ميزانية ديال تعليم الطاليانية ف لمدارس لابتدائية. التخدام ديال الطاليانية ف لمسايل الرسمية كانو عندو دوافع سياسية من عند لحيزب لي كان ضد لاصلاح و لكانيسة لكاطوليكية، لي كانت محافضة، و معادية ل السياسات لپروطيسطانطية ديال لبريطانيين. ليوم 66% د لمالطيين كيهضرو الطاليانية، و 8% "كيفضلو" يخدّموها ف لمسايل ليومية ديالهوم، سيرتو ف التواصل معا لمهاجرين الطاليانيين لي كيجيو مؤخراً ل لبلاد ب اعداد كبيرة. وخا النڭليزية خدات بلاصتها ف الرسميات، الطاليانية باقية مستعملة ف لبيزنيس و لخدمة من عند لمهاجرين الطاليان. النسبة د الناطقين بيها دابا كبر بزاف من 14% لي كانت ف 1931 ملي كانت باقية لوغة رسمية. بزاف د لمالطيين كيتعلمو الطاليانية بفضل التلفازة الطاليانية لي كايوصل لبت ديالها تال مالطا. لوغات خرين. بلا الطاليانية، بزاف د لمالطيين عندهوم معرفة مزيانة ب لفرانساوية، و شي وحدين كيفهمو ؤلا كيهضرو الصبليونية و لالمانية. كاينين لوغات خرين كيقراوهوم الناس، بحال لعربية و الروسية لي متوفرين ف لمدراسة. واحد لمودكيرة حوكومية ديال لعام الدراسي 2011-2012 كاتحدد بلي هاد اللوغات خاص يكونو متوفرين الدروس ديالهوم ف لمدارس: فورم 1 (ف جوايه 11 عام ف لعمر) هاد اللوغات كيتقراو ل لمدة لكاملة (5 سنين) د التعليم التانوي. فورم 3 (جوايه عمر د 13 عام) هاد اللوغات كيتقراو ف 3 سنين اللخرة د التعليم التانوي (ليسي). لميديا. لمنشورات. كاين نفس لعدد د الجورنالات ف مالطا لي كيتنشرو ب النڭليزية و لمالطية، و ماكاين تا واحد ب الطاليانية. اغلبية د الناس كيفضلو يقراو ب النڭليزية، ب نسبة ديال 61، 6% ب نّسبة ل لكتوبا، و 70، 89% ب نّسبة ل مجلات. يالله 35، 8% د لمالطيين كيفضلو يقراو كتوبا و 22، 7% كيفضلو يقراو مجلات ب لمالطية. الراديو. ف الراديو، الطاليانية واخدة لبلاصة د النڭليزية، و متقاسمة هاد لامتياز معا لمالطية، ف لوقت لي كاين عدد قليل د لمحطات د الراديو ب النڭليزية. على حساب بحت تدار ف 2004، 82، 41% د الشعب كيسمعو ل الراديو ب لمالطية بشكل منتاضم، 25، 41% ب الطاليانية، و 14، 69% ب النڭليزية. التلفازة. لقنوات د التلفازة لمحلية كيبتو سيرتو ب لمالطية و شي مرات ب النڭليزية. مي بزاف د الناس عندهوم اكصي ل قنوات برانية من الطاليان، لمملكة لمتحدة، و بلدان خرين د ؤروپا، ؤ تا لميريكان، يا ب لانطير، ؤلا ب سرابس رقمية ؤلا تا ب الساطليت. التخدام د لمالطية ف انتيرنيت. تال حدود 2005، لمالطية ماكانتش مخدمة بزاف ف انتيرنيت، و اغلبية د السيتات "لمالطيين" مكتوبين ب لوغات خرين. من بين 13 سيت مالطي، 12 كانو ب النڭليزية، بما فيهوم واحد مكتوب ب لوغة خرة لي ماشي مالطية. على حساب لؤروباروميطر (2011) يالله 6، 5% د لمالطيين كيفضلو يقلّبو و يقراو ب لمالطية ف انتيرنيت، وخا 82% د الناس كيڭولو بلي خاص يكونو جميع السيتات د مالطا عندهوم ڤيرسيون ب لمالطية. على حساب التحليل ديال مّالين لبحت، هادشي كيدل بلي لموشكيل ماشي التعالي ؤلا لاحتقار ديال اللوغة د لم، مي ضعف لمحتوى بيها ف انتيرنيت. لموستقبال. السيناريوات لمومكينة ديال الموستقبال د لمالطية هوما محط مداكرة بين لاكاديميين. التنوع اللهجاوي ف لمالطية غادي و كينقص، و كاين تاتير ديال النڭليزية و الطاليانية، زيادة على التخلاط ديال اللوغات ف لهضرة. لپاطيرنات الليكسيڭرافية و لڭراماتيكية غادية و كاتّنڭلز، و كاينين تا فاميلات مرفّحين لي ولاو كيهضرو ب النڭليزية بشكل كامل ف الدار، وخا هاد لفينومين باقي نادر. ولاكين من ناحية خرة، لامتصاص ديال تاتيرات لوغاوية شي حاجة لي عادية ف التاريخ د اللوغة لمالطية، لي باقي نسبة عالية بزاف د السكان كيهضرو بيها.